Maj 2021

Ordinær generalforsamling 2021 (udskudt til Q3 2021)

På grund af COVID-19 har det ikke været muligt at afholde generalforsamling på normal vis (fysisk møde).

Bestyrelsen har løbende drøftet mulighederne – herunder fordele og ulemper ved en online generalforsamling. I den forbindelse har vi prioriteret den medindflydelse og dialog som en generalforsamling med fysisk fremmøde i højere grad giver.

Da der efter bestyrelsens opfattelse samtidig ikke er ekstraordinære spørgsmål, der trænger sig på, har bestyrelsen besluttet at udsætte generalforsamlingen til 3. kvartal af 2021.

I den mellemliggende periode vil de bestyrelsesmedlemmer, der er på valg i 2021, fortsætte i bestyrelsen.

Såfremt man ønsker at gøre indvendinger mod denne beslutning, bedes man meddele bestyrelse dette skriftligt med brev afleveret i postkassen hos Ann Ryom, Masten 22.

Økonomisk har bestyrelsen udarbejdet et budget, der er næsten uændret fra 2020, som den vil styre efter frem til generalforsamlingen.

Eneste væsentlige ændring i budgettet er, at omkostninger til kabel-tv er bortfaldet. Kontingent reduceres med et beløb, der svarer til 89 pct. heraf. Når det ikke er 100 pct., er det for at imødegå en beskeden inflation samt ønske om at spare op til planlagt maling af sternbrædder og limtræsdrager.

På bestyrelsens vegne

Peter Beck-Bang, Sprydet 71

Bestyrelsesformand

Maj 2021

Formandens skriftlige beretning

***spørgsmål bedes stillet i kommentarfeltet, så alle kan læse svarene***

Foreningens drift forløber som planlagt og uden nævneværdige begivenheder.

De ”blå bånd” (sternbrædder og den udvendige/sydlige side af de yderste limtræsbjælker mod syd) er blevet malet af foreningen. ”De blå bånd” på nordsiden er planlagt malet i 2022.

Tagene er som vanligt blevet gået efter i forbindelse med garantien uden nogen nævneværdige fund.

Pasning af de fællesområder, som vi har med de øvrige grundejerforeninger under Fælles-fælles Grundejerforeningen Borupgård er også forløbet som planlagt.

Yousee opsagde i 2020 vores fælles aftale om levering af TV-grundpakken. En ny aftale med væsentlig mindre rabat ville kræve en stor mængde administration og økonomisk risiko fra foreningens side. Derfor er der ikke indgået nogen ny aftale med Yousee. I stedet står det nu medlemmerne frit at vælge tv-løsning/tv-pakke.

TDC Fiber tilbød i 2020 også at lægge fiber ind i vores huse. Jeg ved at en langt overvejende del har taget imod tilbuddet, og det er her i maj nu endelig ved at være på plads. Entreprenørfirmaet, der har stået for nedgravningen af fiberkablerne har lovet at plæner, fliser, bede mm. reetableres. Bestyrelsen følger op herpå.

Beklageligvis ser bestyrelsen sig til - med henvisning til servitutter for området samt vedtægter for foreningen – endnu en gang at henstilles til, at:

* der ryddes op i carporte – blandt andet for at undgå rotter
* man får malet eventuelt grønt træværk i den rigtige grå farve samt malet betonvingerne
* parkerer i henhold til reglerne; og det vil især men ikke udelukkende sige, at man (gælder også gæster 12):
	+ ikke vedvarende optager gæsteparkeringspladser
	+ ikke dobbeltparkerer i de små ”rundkørsler”
	+ parkerer HELT ind til siden, når man parkerer i ”rundkørslerne”
	+ ikke parkerer tættere på hjørnerne på de to store stamvejene end loven tillader
	+ ikke parkere på græsset ved siden af stamvejene

En sidste kommentar i min beretning er en opfordring til at overveje at deltage i foreningens arbejde som bestyrelsesmedlem, suppleant, revisor eller dirigent. Arbejdet i bestyrelsen er lagt i gode rammer og er både overkommeligt og hyggeligt. Men der skal en gang imellem nye kræfter til; simpelthen fordi nogle stopper. Det kan være efter at have siddet i rigtig mange år eller på grund af alder eller simpelthen fordi man flytter. Så overvej gerne om ikke du har tid, kræfter og lyst til at hjælpe lidt til. TAK!

Tak for ordet.

Peter Beck-Bang
Bestyrelsesformand

Maj 2021

Kommentarer til årsregnskab 2020 og budget 2021

***Eventuelle spørgsmål bedes stillet i kommentarfeltet, så alle kan læse svarene***

Årsregnskabet for 2020, der er vedlagt, viser ikke særlige afvigelser, men samlet set en række mindre besparelser på de forskellige udgiftsposter.

Samlet set viser regnskabet for 2020 derfor et overskud på godt 100.000 kr., hvilket er 40.000 kr. bedre end budget.

Overskuddet fordeles med 50.000 kr. til henlæggelser og godt 50.000 kr. til egenkapitalen.

Der var i 2020 en udgift på 150.719 kr. til fælles maling af sternbrædder og limtræ på sydsiden af husene. Omkostningen blev taget fra henlæggelserne og gik derfor i nul i driftsregnskabet.

Budgettet for 2021 er præget af, at omkostninger til Yousee for fælles tv-pakke er bortfaldet. Besparelsen er på ca. 1.800 kr. pr. husstand.

De øvrige udgiftsposter i budget 2021 er stort set uændrede men samlet set dog reduceret med 8.500 kr. i forhold til budgettet for 2020.

Kontingentet nedsættes fra 8.000 til 6.400 kr. årligt, hvorefter der fremkommer et budgetteret overskud på 89.200 kr.

Bestyrelsen finder overskuddet passende i henseende til at opretholde en formue, der kan håndtere akut opståede problemer samt planlagt maling af sternbrædder og limtræ - i daglig tale betegnet ”de blå bånd”, der binder vores huse sammen visuelt.

Peter Beck-Bang
Bestyrelsesformand